



**NATIONAL**

**BOSNIA AND HERZEGOVINA**

Pravilnik

O nagradi za inovativne nastavnike/-ce

Nagrada za inovativne nastavnike i nastavnice u Bosni i Hercegovini je **najvrednije priznanje među edukatorima i edukatoricama** na svim nivoima obrazovanja. Nagrada snažno doprinosi afirmaciji izvrsnosti, kulture profesionalnosti i promociji nastavničke profesije za koju vjerujemo da je najvažnija profesija i ključni indikator kvalitetnog obrazovanja.

Šta je cilj Nagrade za inovativne nastavnike i nastavnice?

Cilj dodjele godišnje nagrade je prepoznati i promovisati one pojedince i pojedinke koji daju nemjerljiv doprinos razvoju odgoja i obrazovanja, predane i posvećene profesionalce koji svaki dan u vrtiću ili školi pretvaraju u čarobnu avanturu učenja i otkrivanja.

NiN i Svjetska nagrada za nastavnike (Global Teacher Prize/National teacher prize)

Od 2019. godine ponosni smo partner **Svjetske nagrade za nastavnike (Global Teacher Prize)** koju organizuje i implementira Varkey Foundation, a glavna nagrada je jedan milion dolara. Pobjednici i pobjednice u svakoj kategoriji zajedno sa Centrom za obrazovne inicijative pripremaju aplikaciju za ovu prestižnu nagradu i za tekući nominacijski period. Pobjednici i pobjednice Nagrade za inovativne nastavnike i nastavnice ostvaruju **pravo na direktni prolazak u drugi krug takmičenja.**

Ovo partnerstvo ne sprečava nastavnike i nastavnice širom Bosne i Hercegovine da individualno apliciraju za Svjetsku nagradu za nastavnike (Global Teacher Prize).



Upravni odbor Centra za obrazovne inicijative Step by Step u cilju kreiranja formalnog okvira i definisanja svrhe, uslova prijave, pravila učešća te određivanja kriterija ocjenjivanja donosi

PRAVILNIK O NAGRADI ZA INOVATIVNE NASTAVNIKE/-CE U BOSNI I HERCEGOVINI

**Član 1.**

Centar za obrazovne inicijative Step by Step (u nastavku teksta: Centar) je organizator Nagrade za inovativne nastavnike/-ce u Bosni i Hercegovini (u nastavku teksta: Nagrada).

**Član 2.**

Cilj dodjele godišnje nagrade je prepoznati i promovisati one pojedince i pojedinke koji daju izvanredan doprinos razvoju odgoja i obrazovanja, predane i posvećene profesionalce koji svaki dan u vrtiću ili školi pretvaraju u čarobnu avanturu učenja i otkrivanja.

**Član 3.**

Pojmovi *inovativni nastavnik* i *inovativna nastavnica* koriste se kao sveobuhvatni naziv za sve edukatore na svim nivoima odgoja i obrazovanja kako slijedi:

1. odgajatelji/-ce u predškolskom odgoju i obrazovanju;
2. učitelji/-ce razredne nastave u osnovnim školama;
3. predmetni/-e nastavnici/-e u osnovnim školama;
4. predmetni/-e nastavnici/-e u srednjim školama;
5. stručni/-e saradnici/-e na svim nivoima odgoja i obrazovanja (pedagozi/-ginje, pedagozi/psiholozi, psiholozi/psihologinje, direktori/-ice, asistenti/-ce u nastavi, stručni saradnici poput logopeda, defektologa i rehabilitatora te ostali koji su vezani za obrazovanje).

**Član 4.**

Pravo učešća na Nagradi za inovativne nastavnike/-ce imaju sva lica iz Člana 3. zaposlena u javnim ili privatnim obrazovnim ustanovama na području čitave Bosne i Hercegovine, uključujući oba entiteta i Distrikt Brčko, a koji su članovi i članice Zajednice inovativnih nastavnika/-ca.

**Član 5.**

Nagrada se može dodijeliti svim licima iz Člana 3. angažovanim u obrazovnim ustanovama po bilo kojem osnovu i tipu ugovora.

**Član 6.**

**Svi zainteresovani/-e iz Člana 3. ovog Pravilnika prijavljuju isključivo autorske nastavne prakse realizirane u nastavi, detaljno opisane u formularu za prijavu.** Nagrada se može dodijeliti samo za prakse realizovane u prethodnoj školskoj godini i to ne starijoj od 2 (dvije) godine ukoliko praksa ima kontinuitet.

To podrazumijeva i dodjeljivanje Nagrade osobama koje su ostale bez pune norme, bez posla ili su penzionisane.

Prijave mogu biti **isključivo individualne ili u paru**. Ukoliko je prijava paru važno je dokazati učešće svakog pojedinačnog člana/ice.

**Član 7.**

Za nagradu ne mogu aplicirati osobe koje su u protekloj godini pobijedile u bilo kojoj od kategorija ili dobile specijalno priznanje, dok se nominovanim nastavnicima/-ama ostavlja prostor učešća.

**Član 8.**

Poziv za Nagradu se raspisuje najkasnije 3 mjeseca prije same Ceremonije a prema odluci Izvršnog/-e direktora/-ice Centra koja sadrži finansijski okvir, uslove i kriterije koji ne mogu biti umanjeni niti izmijenjeni u odnosu na Pravilnik o Nagradi bez prethodne saglasnosti Upravnog odbora, sastav devetočlane komisije te datum o raspisivanju poziva i datum Ceremonije dodjele nagrade.

**Član 9.**

Nagrada se dodjeljuje u 5 (pet) kategorija:

1. odgajatelji/-ce u predškolskom odgoju i obrazovanju;
2. učitelji/-ce razredne nastave u osnovnim školama;
3. predmetni/-e nastavnici/e u osnovnim školama;
4. predmetni/-e nastavnici/e u srednjim školama;
5. stručni/-e saradnici/-e na svim nivoima odgoja i obrazovanja (pedagozi/-ginje, pedagozi/psiholozi, psiholozi/psihologinje, direktori/-ice, asistenti/-ce u nastavi, stručni saradnici poput logopeda, defektologa i rehabilitora te ostali koji su vezani za obrazovanje).

**Član 10.**

Za svaku od kategorija iz Člana 9. komisija bira po 5 nominovanih, između kojih se proglašava pobjednik/-ca.

Komisija zadržava pravo da smanji broj nominovanih u svakoj od kategorija u skladu sa kvalitetom pristiglih praksi.

**Član 11.**

Nagrada se dodjeljuje za doprinos unapređenju odgoja i obrazovanja, sa posebnim fokusom na razvoj kritičkog mišljenja, kreativnosti, primjene naučenog i socijalnih kompetencija, doprinos ekološkoj pravdi i održivoj budućnosti, kroz inovativne prakse i pristupe u sljedećim oblastima:

* inovativna primjena postojećih ili razvoj novih metoda i strategija učenja i poučavanja;
* kreativna integracija sadržaja i predmeta poučavanja kroz tematski i projektni pristup;
* kreiranje novih materijala, didaktičkih sredstava i/ili resursa za učenje i poučavanje;
* stvaranje posebno kreativnog i inovativnog okruženja za učenje;
* inovativni pristupi u oblasti formativnog praćenja i procjenjivanja napredovanja djece/učenika;
* korištenje informacione tehnologije na inovativan i kreativan način;
* novi i efikasni modeli u razvoju partnerstva sa porodicama, zajednicom, drugim odgojno-

-obrazovnim ustanovama i sl.; uključivanje roditelja i zajednice u učenje učenika;

* inovacije u planiranju i realizaciji vannastavnih aktivnosti;
* druge inovativne ideje i prakse u skladu sa kriterijima;

**Član 12.**

Kriteriji za odabir

KRITERIJ 1: Inovativnost i kreativnost

Inovativnost i kreativnost dolaze u mnogim formama, i ponekad podrazumijevaju stvaranje potpuno novih ideja, ili pak jedinstvenu kombinaciju i/ili primjenu postojećih ideja u specifičnom kontekstu. Inovativne ideje nastaju kao promišljen pristup u rješavanju određenih prepreka u učenju i poučavanju, ili podrazumijevaju pronalaženje novih, originalnih ideja kojima se nastoje postići što bolji rezultati za svako dijete/učenika. Inovativnost se može ogledati u osmišljavanju različitih tehnika, metoda i strategija poučavanja, inovativnoj primjeni poznatih praksi, kreiranju različitih materijala za učenje i poučavanje i drugim oblastima. Prakse koje uvažavaju specifične okolnosti školske godine u kojoj su implementirane, prate globalne tendencije u obrazovanju i sl. zavređuju posebnu pažnju prilikom procjene i bodovanja njihove inovativnosti i kreativnosti.

KRITERIJ 2: Doprinos učenju i razvoju djece/učenika

Inovativne nastavne prakse trebaju, prije svega, doprinijeti razvoju djece/učenika. U tom smislu, nominovana praksa će se procjenjivati u odnosu na to u kojoj mjeri potiče aktivno uključivanje djece u proces učenja, razvija kreativnost, kritičko mišljenje, rješavanje problema i druge kompetencije; odnosno koliko doprinosi boljoj socijalnoj koheziji u razredu/školi i šire, razvoju vrijednosti, socijalnih kompetencija i ličnosti djeteta. Dokazi za to mogu uključivati podatke proizašle iz praćenja djece/učenika, refleksije na realizovanu praksu, istraživanja, dječije radove i sl.

KRITERIJ 3: Mogućnost primjene u drugim sredinama

Jedan od najvažnijih ciljeva promocije i prezentacije inovativnih ideja i praksi je profesionalna razmjena i uzajamno učenje. U tom smislu, procjena nominovane prakse uključivat će jasnoću strukture, njene svrhe i ciljeva, dobro opisane postupke, adekvatne dokaze o efikasnosti, kao i mogućnost primjene u drugim sredinama.

KRITERIJ 4: Doprinos konceptima održive budućnosti i ekološke pravde

Ovaj važan kriterij ohrabruje nastavnike/-ce da osmisle sveobuhvatne, koherentne i dosljedne pedagoške procese („zelena pedagogija“) koji vode suštinskom razumijevanju odnosa između prirodnih, ekonomskih, socijalnih i političkih sistema kako bi se uticalo na rješavanje gorućih problema nastalih usljed klimatskih promjena, nekontrolisanog iscrpljivanja prirodnih resursa, polarizacije i nejednakosti u društvima širom svijeta.

U Bosni i Hercegovini, koja se suočava s odlivom mladih ljudi, siromaštvom i ekološkom katastrofom, su nužne i prijeko potrebne promjene obrazovne paradigme sa kreativnim izmjenama i dopunama sadržaja učenja, autentičnim i kontekstualiziranim aktivnostima od učionice do čitave zajednice i promjenom pogleda i filozofije na egzistencijalnu temu današnjice i budućnosti – obrazovanja za održivu budućnost.

Mi, unutar Centra za obrazovne inicijative i Zajednice inovativnih nastavnika/-ca, duboko vjerujemo i vrijednosno smo određeni prema kvalitetnom obrazovanju čija je svrha poticanje i promovisanje društvene, ekonomske i ekološke pravde. Bježeći od trivijalizacije ove važne paradigme, želimo stvarati nove vrijednosti za obrazovanje koje vidimo kao platformu za kvalitetno učenje, ozbiljnu razmjenu i smisleno djelovanje novih snaga za održivu budućnost, sa snažnom emancipatorskom i oslobađajućom notom. Obrazovanje je sui generis kategorija koja omogućava učenje i poučavanje o svim aspektima održive budućnosti.

KRITERIJ 5: Kontekst u obrazovanju

Svaka školska godina sa sobom nosi niz specifičnih karakteristika. Inovativne prakse koje budu uzimale kontekst u obrazovanju, poput različitih specifičnosti, dodatno će dobijati na težini. Specifičnosti mogu biti a ova lista nije konačna: pandemija, različite vrste nepogoda, lokalni kontekst, globalna tema važna za raspravu u učionici, reforme u obrazovanju, različite tendencije u obrazovanju i slično.

**Član 13.**

Centar dodatno donosi indikatore ispunjenosti kriterija nagrade koji služe komisiji pri odabiru najinovativnijih praksi.

**Član 14.**

U proces bodovanja neće biti uključene nominacije koje:

1. nisu potpune, odnosno ne sadrže sve potrebne informacije ili nisu dostavljene na vrijeme u zadatom formatu;
2. opisuju samo jednu, kratkotrajnu aktivnosti (npr. priprema za jedan čas ili drugu jednokratnu aktivnost i sl.);
3. predstavljaju tek implementaciju neke već postojeće, razrađene ideje;
4. su realizovane prije više od dvije godine
5. koje su prijavljene od strane prošlogodišnjih pobjednika/-ca ili dobitnika specijalnih priznanja
6. koje su prijavljene od strane nastavnika/-ca koji su javno, ili na bilo koji drugi način, doveli u pitanje kredibilitet i legitimitet Nagrade, ili su se žalili na odluku komisije;
7. nisu vjerodostojne, odnosno, utvrđeno je da praksa nije implementirana u potpunosti ili je predmet plagijarizma, usvajanja tuđe prakse i sl.
8. Predstavljaju praksu koja je već dijelom neke druge nagrade, poziva ili slično

**Član 15.**

Komisija za odabir praksi sastavljena je od 9 članova i članica i komisiju formira Izvršni/-a direktor/-ica Centra za obrazovane inicijative Odlukom o Nagradi za tekuću godinu.

Komisija je u sastavu:

1. pet (članova/-ica) prošlogodišnjih pobjednika/-ca u svim kategorijama. (Ukoliko je u određenoj kategoriji tim pobjednika/-ca, uzima se bodovna lista koja napravljena u timu te predstavlja jedan bod u ukupnom bodovanju);
2. jedna osoba ispred Centra za obrazovne inicijative Step by Step;
3. tri univerzitetska profesora sa javnih univerziteta u Bosni i Hercegovini.

**Član 16.**

Komisija može imati dopunske članove/-ice, koji su angažovani za potrebe tumačenja ili validiranja specifičnih praksi koji izlaze iz domene ekspertize komisije.

Dopunske članove/-ice delegira Izvršni/-a direktor/-ica Centra u bilo kojem trenutku vrednovanja praksi.

**Član 17.**

Komisija ocjenjuje nominovane prakse u skladu s indikatorima kriterija i to:

1. prošlogodišnji pobjednici/-e: sve prakse u svojoj i srodnoj kategoriji – a za ostale samo prijedlog nominovanih;
2. osoba ispred Centra – sve prakse;
3. univerzitetski profesori/-ce – prijedlog nominovanih praksi;
4. dopunski članovi/-ice – prakse za koje je traženo stručno mišljenje.

Svi članovi/-ice komisije popunjavanju bodovnu listu za prakse koje ocjenjuju prema svim kriterijima iz Člana 12. ovog pravilnika pri čemu svakoj praksi mogu dodijeliti maksimalno po 10 bodova po svakom od navedenih kriterija.

**Član 18.**

Komisija je dužna da svoje bodovne liste dostavi najkasnije 30 dana prije održavanja Ceremonije dodjele nagrada, čiji se datum utvrđuje odlukom Izvršnog/-e direktora/-ice.

**Član 19.**

Komisija donosi odluke na osnovu zbrajanja bodova sa bodovnih listi. Komisija može dodijeliti i posebna priznanja ukoliko za to postoji konsenzus svih članova/-ica komisije. O posebnim i specijalnim priznanjima, predsjednik/-ica komisije donosi posebnu odluku.

**Član 20.**

Komisija se, u posebnim slučajevima, može rasformirati ili se iz procesa donošenja odluke može izuzeti pojedini član/-ica ukoliko postoji uska privatna ili profesionalna veza sa nominovanim nastavnikom/-com. Ovu odluku donosi Izvršni/-a direktor/-ica Centra za čitav proces ili za određenu kategoriju.

**Član 21.**

Komisija je plaćena za angažman prema dostupnim finansijama Centra. Odluku o iznosu honorara donosi Izvršni/-a direktor/-ica Centra.

**Član 22.**

Komisija iz reda članova/-ica bira predsjednika/-icu komisije koja rukovodi komisijom i izvještava Upravnom odboru Centra. Predsjednik/-ca Komisije vrši konačno zbrajanje bodovnih listi, a slučaju jednakog broja bodova koje su članovi/-ice komisije dodijelili za dvije ili više praksi, prednost ima ona praksa koja je dobila više bodova od strane predsjednika/-ce komisije.

**Član 23.**

Sa svih sjednica Komisije dostupan je audiozapisnik i izvještaj predsjednika/-ice Komisije.

**Član 24.**

Odluke Komisije su konačne i ne podliježu prigovorima ili komentarima. Svi prijavljeni na Nagradu saglasni su s ovim članom i samom žalbom ili komentarom bivaju diskvalificirani za prijavljeni period i za narednu godinu.

**Član 25.**

U slučaju posebnih nedoumica ili nepravilnosti, upravljanje komisijom preuzima Upravni odbor Centra za obrazovne inicijative.

**Član 26.**

Odluku o nominovanim praksama Centar je dužan javno objaviti najkasnije 30 dana prije Ceremonije dodjele nagrada.

**Član 27.**

Svi zainteresovani, koji su članovi/-ice Zajednice inovativnih nastavnika/-ca mogu se prijaviti tako što će **popuniti formular za prijavu, izjavu o autentičnosti i autorstvu prakse** i poslati ga u elektronskom obliku na naznačenu e-mail adresu najkasnije do naznačenog datuma u odluci, **zajedno sa svim prilozima**.

Prijava je moguća i putem pošte, a datum slanja na koverti ne smije biti kasniji od predviđenog roka.

Formular za prijavu, prilozi i ostali uslovi definisani su odlukom, i javno dostupni od datuma objavljivanja poziva.

**Član 28.**

Slanjem prijave nominovani nastavnik/-ca daje prava COI Step by Step za objavu svih priloženih materijala uključujući i puno ime i prezime nominovanog/-e.

Centar neće objavljivati lične podatke nominovanih, poput adrese elektronske pošte, fizičke adrese i drugih podataka. Informacije se čuvaju prema protokolu Centra i dostupne su samo ovlaštenim zaposlenicima Centra.

**Član 29.**

Centar organizuje Ceremoniju dodjele nagrada u svečanom maniru, a prema dostupnim finansijama.

**Član 30.**

Centar je dužan prije same Ceremonije javno predstaviti sve nominovane prakse na kreativan i deskriptivan način dok je sama Ceremonija svečanog karaktera.

**Član 31.**

Sve prijave su javne i dostupne na web stranicama Centra za obrazovna inicijative Step by Step.

**Član 32.**

Pobjednici/-e u svih pet kategorija dobijaju plaketu Najinovativniji nastavnik/-ca za određenu godinu godinu u svojoj kategoriji i novčanu nagradu u iznosu koji se definiše prema dostupnim finansijama Centra. Svi nominovani nastavnici i nastavnice dobijaju specijalne plakete – priznanja i prigodnu nagradu.

**Član 33.**

Koordinator/-ica Centra za Svjetsku nagradu za nastavnike/-ce (World Teacher Prize) priprema pobjednike/-ce u svima kategorijama za nastupajući aplikacioni proces.

**Član 34.**

Centar prema dostupnim kapacitetima i finansijama pravi medijski plan promocije Nagrade i pobjedničkih praksi, uključujući i promociju na društvenim mrežama.

**Član 35.**

Centar dijeli informaciju o nominovanim nastavnicima/-ama sa svim nadležnim institucijama u cilju daljnje afirmacije nastavničke profesije i pojedinaca.

Član 36.

Pravilnik stupa na dan usvajanja od strane Upravnog odbora Centra za obrazovne inicijative Step by Step. Tumačenje ovog pravilnika daje Izvršni/-a direktor/-ica Centra.


Predsjednik/-ca Upravnog odbora COI Step by Step

Sarajevo, 01.08.2021. god. Namir Ibrahimović

Ime i prezime Predsjednika/-ce



RIJAVITE SE

WWW.INSKOLA.COM

www.inskola.com

